Tiedotusvälineille XX.4.2010
KAUPUNKIVILJELIJÖIDEN KESÄ KÄYNNISTYY 
Ympäristöjärjestö Dodo ry:n urbaanit kasvimaat laajenevat kesällä 2010
Ympäristöjärjestö Dodo ry:n kaupunkiviljelijät laajentavat toimintaansa kesäkaudella 2010.  Dodolaiset haluavat kannustaa kaupunkilaisia omaehtoiseen ruokakasvien viljelyyn sielläkin, missä kasvimaita ei perinteisesti ole totuttu näkemään: betonikaupungin ytimessä, sisäpihoilla, joutomailla ja parvekkeilla. 
Kaupunkiviljelijät aloittivat toimintansa keväällä 2009. Kesän aikana dodolaiset valtasivat vihannesviljelmille joutomaata Keski-Pasilan Veturitalleilta, pystyttivät perunatorneja Suvilahden vanhalle voimala-alueelle, jakoivat parveke- ja pihaviljelyn aloituspakkauksia festareilla ja tekivät sissiviljelyiskuja Helsingin keskustaan. Syksyllä nautittiin isolla joukolla Pasilan laarien upeasta sadosta, kuten mangoldeista, erilaisista kaaleista, juureksista, maissista ja pavuista.
Laajan positiivisen huomion innostamana viljelijät jatkavat toimintaansa kesällä 2010 ja aloittavat useita uusia projekteja.
LAARITALKOITA, MEHILÄISTARHAUSTA JA SISSI-ISKUJA 
*Laaritalkoissa* levitetään ideaa viljelylaarien pystyttämisestä esimerkiksi kerrostalojen pihoille. Dodon viljelijäaktivistit avustavat yhteensä kymmenen laariviljelmän kasaamisessa niitä jo tilanneille pihoille eri puolilla Helsinkiä. Laarit ja tykötarpeet toimitetaan suoraan kotipihalle, viljelmät pystytetään yhdessä asukkaiden kanssa ja tilaajille tarjotaan perusohjeet viljelmän hoitoon.
*Urbaani mehiläistarhaus* on yksi kesän uusista kokeiluista, ja oman mehiläispesän perustaminen on suunnitteilla. Cityhunajan tuottamista tehdään tutuksi huhtikuun seminaarissa, joka järjestetään yhdessä Yhdysvaltojen suurlähetystön ja Suomen Mehiläistarhaajien liiton kanssa.    
*Kalasataman* alueelle on suunnitteilla laarimuotoinen palsta-alue yhteistyössä suunnittelutoimisto Part Oy:n kanssa.
Lisäksi kauden aikana jatketaan viljelyä Keski-Pasilan joutomaalla ja suunnitellaan kaupunginosakohtaisia viljelmiä yhdessä kaupunginosayhdistysten kanssa. Pitkin kesää järjestetään sissiviljelyiskuja Helsingin kaunistamiseksi sekä pieniä info- ja koulutustilaisuuksia. Alkavia viljelyprojekteja on tiedossa myös Tampereella, Turussa ja Hyvinkäällä. Syksyllä viljelykesän kruunaavat mm. Urbaani Sadonkorjuupyöräily ja Kaupunkiviljelyillallinen. 
*Lue lisää* kevään ja kesä 2010 urbaaneista viljelysuunnitelmista tämän viestin lopusta. 
*Perusta oma viljelmäsi!* Vinkkejä vasta-alkajalle liitteessä. Mm. salaattialusta, nurmikkoperunat ja saaviporkkanat!
*Pysy kartalla ja liity Facebook-ryhmään* Löydät ryhmän nimellä Kaupunkiviljelyä!
*Lisätiedot ja haastattelupyynnöt* 
Pinja Sipari, kaupunkiviljelyvastaava, Dodo ry
puh. 050 461 76 78
pinja.sipari@dodo.org 
Salla Kuuluvainen, viljelyaktiivi, Dodo ry
puh. 040 766 8218
salla.kuuluvainen@dodo.org
*************************************************************
MIKÄ DODO RY? 
Dodo ry on vuonna 1995 perustettu kaupunkilainen ympäristöjärjestö. Dodo käsittelee ympäristöongelmia yhteiskunnallisesti ja yksinkertaistamatta, turhaa vastakkainasettelua välttäen ja eri näkökulmista. Dodo järjestää vuosittain Megapolis-festivaalin ja toteuttaa hankkeita Suomen suurimmissa kaupungeissa sekä Malissa ja Madagaskarilla.
Dodon mielestä ympäristöongelmiin ja ilmastonmuutokseen täytyy etsiä ratkaisuja siellä, missä maailman ihmisistä yli puolet elää – kaupungeissa. Kaupunkiviljely on iso asia siksi, että kolmasosa kaupunkilaiselämän ympäristövaikutuksista liittyy ruokaan: sen kasvattamiseen, kuljettamiseen, valmistamiseen, syömiseen ja pois heittämiseen.
Vuonna 2010 Dodo-toiminnan kattoteemana on Kaupunkien rytmit. Mietimme, miten lähivuosien suurimpia yhteiskunnallisia ongelmia ratkaistaan nopealla aikataululla ja millaiset kaupungit sekä kaupunkilainen elämäntapa synnyttävät rytmiltään miellyttävän, vähän luonnonvaroja kuluttavan yhteiskunnan.
Lue lisää: http://www.dodo.org
*************************************************************
DODO RY:N KAUPUNKIVILJELYKAUSI 2010
*HUHTIKUU*
Rough Guide to Urban Bee Guardianship -seminaari / Hunajantuotanto ja mehiläisystävälliset kasvit kaupungeissa.
20.4. klo 17-19 (Laituri. Narinkka 2, Kamppi, Helsinki). 
Corwin Bell, luonnonmukaisen mehiläishoidon asiantuntija Coloradosta esittelee kaupunkilaiselle sopivia mehiläishoidon tekniikoita. Tilaisuuden kieli on englanti.
Rough Guide to Urban Bee Guardianship with visiting alternative bee expert and ﬁlm maker Corwin Bell from Boulder, Colorado. Learn everything you ever wanted to know about bees and gardening for bees in Finland. In English.
Järjestäjinä: The American Embassy, Eat&Joy Maatilatori, Demos Helsinki and Dodo ry 
*TOUKOKUU*
Kaupunkiviljely.fi -verkkosivut aukeavat. Vinkkejä kaupunkiviljelyn aloittamiseen, taustatietoa ja viljelyuutisia maailmalta. 
Laaritalkoot käynnistyvät. Viljelytalkoolaiset pystyttävät laariviljelmiä kymmenelle kerrostalopihalle Helsingissä.
*KESÄ-HEINÄKUU*
Guerilla Gardening –iskuja Helsingissä 
Infoja ja pienimuotoisia koulutuksia, aiheina mm. villivihannesten keruu, kompostointi ja vesiviljely.
Keski-Pasilan ja Kalasataman viljelmät täydessä käynnissä! 
*ELO-SYYSKUU*
Urbaani Sadonkorjuupyöräily. Ajamme ympäri Helsinkiä ja keräämme kaupungissa villinä kasvavaa ruokaa, kuten aroniaa, omenoita, tyrniä ja pähkinöitä.
Kaupunkiviljelyillallinen. Mittava ja tyylikäs illallistilaisuus, jossa nautitaan Helsingin alueella kasvatetusta ruuasta loihdittu ateria kiinnostavassa paikassa. Samantyyppisiä tilaisuuksia on järjestetty aiemmin mm. Yhdysvalloissa, ja Dodo ry rantauttaa idean myös Suomeen.